Index - Belföld - Bölcsődei díjat javasol egy MEH-tanulmány
2010.03.12. 08:13 Módosítva: 2010.03.12. 08:19
A Miniszterelnöki Hivatal megbízásából a Budapest Intézet által készített elemzés szerint a családtámogatási rendszer nem ösztönzi az anyákat korai munkába állásra, mivel hosszú ideig jár a gyes és a gyed, ingyenes bölcsőde pedig csak keveseknek jut.
A tanulmány azt javasolja a döntéshozóknak, hogy a jelenleg ingyenes ellátást nyújtó önkormányzati bölcsődék a gyes összegével egyenértékű, 28 500 forintos térítési díjat szedjenek a szülőktől. Az elemzés szerint ezzel ösztönözni lehetne az önkormányzatokat a bölcsődei férőhelyek bővítésére, hosszú távon pedig ez nem jelentene túl nagy terhet a családoknak, mert az anya korai munkába állásával megnőne a család jövedelme.
A tanulmány a gyest utalványokkal váltaná ki, amelyeket csak a gyermek napközbeni intézményi ellátására lehet felhasználni. A tervek szerint viszont ezeket az utalványokat nemcsak az önkormányzati bölcsődékben, hanem a családi napközikben, magánintézményekben és családi gyermekfelügyeletre is be lehetne váltani.
További részletek a nyomtatott Magyar Nemzetben.